ปี’56ยุคทองหุ้นนิคมฯ
TFD คาดรายได้โต30%เหมราชฯระดม2,500ล้าน
17 ม.ค. 2556

TFD คาดรายได้โต30%เหมราชฯระดม2,500ล้าน
ปี 2556 ยังเป็นโอกาสทองของหุ้นนิคมฯ TFD ลุยขยายธุรกิจดันรายได้โต 3040% ส่วนเหมราชฯ ขายหุ้นกู้ 2,500 ล้านลุยธุรกิจ
ราคาหุ้นของธุรกิจนิคมอุตสาหกรรม ปรับตัวเพิ่มขึ้นอย่างต่อเนื่องนับจากต้นปี 2556 โดย บริษัท ไทยพัฒนาโรงงานอุตสาหกรรม (TFD) ร้อนแรงโดยปิดตลาดที่ 6 บาทเพิ่มขึ้น 1.22 บาทจากวันก่อน แต่หากเปรียบเทียบกับราคาปิดเมื่อสิ้นปี 2555 ที่ 4.12 บาทราคากระโดดขึ้นมาแล้ว 45.63% รองมาคือ บริษัท เหมราชพัฒนาที่ดิน (HEMRAJ) แม้วันที่ 16 ม.ค.นี้จะปิดที่ 3.64 บาทลดลง 0.16 บาท แต่เมื่อเทียบกับสิ้นปีก่อนซึ่งปิดที่ 3.02 บาทเท่ากับว่าเพิ่มขึ้น 20.52% บริษัท อมตะคอร์ปอเรชัน (AMATA) ปิด 19.20 บาท เพิ่มขึ้น 0.30 บาท เมื่อเปรียบเทียบกับสิ้นปีปิดที่ 16.20 บาทเท่ากับว่าเพิ่มขึ้นแล้ว 18.51%
นายอภิชัย เตชะอุบล ประธานกรรมการบริหาร บริษัท ไทยพัฒนาโรงงานอุตสาหกรรม เปิดเผยว่า ราคาหุ้น TFD ที่เพิ่มขึ้นน่าจะเป็นผลมาจากธุรกิจมีการเติบโตอย่างต่อเนื่อง โดยปี 2556 คาดว่ารายได้จะโตจากปีก่อนหน้าประมาณ 30-40% เพราะบริษัทมีแผนขยายธุรกิจชัดเจน เช่น การขยายพื้นที่โรงงานในเฟส 2 หลัง จาก เฟส 1 การขายใกล้หมดแล้ว
นอกจากนี้ ยังมีแผนสร้างโรงงานสำเร็จรูปและคลังสินค้า ซึ่งมีพื้นที่รวมประมาณ 89 หมื่นตารางเมตร ซึ่งโรงงานที่สร้างเสร็จก็จะขายให้กับกองทุนอีกประมาณ 300 ล้านบาทในปีนี้ และล่าสุดได้เข้าซื้อโครงการคอนโดมิเนียมต้นสุขุมวิท มียอดขาย 3,000 ล้านบาท และมีการขายไปแล้ว 50% ซึ่งคาดว่าการก่อสร้างจะแล้วเสร็จปลายปีนี้
“ผลงานปี 2555 เติบโตขึ้นอย่างมากจากปี 2554 ทั้งปีมีรายได้ 1,200 ล้านบาท แต่ช่วง 9 เดือนแรกมีรายได้ 1,800 ล้านบาท และไตรมาส 4 ก็จะรับรู้รายได้จากการขายทรัพย์เข้ากองทุน 970 ล้าน และขายที่ดินที่นิคมอีก 30 ไร่” นายอภิชัย กล่าว
แหล่งข่าวจาก HEMRAJ เปิดเผยว่า ปีนี้จะเป็นปีที่ดีของบริษัท เพราะความต้องการซื้อที่ดินเข้ามาต่อเนื่อง และเชื่อว่าประเทศไทยจะเป็นศูนย์กลางผลิตรถยนต์ ทำให้บริษัทขยายที่ดินเพื่อขายเพิ่มขึ้น
นอกจากนี้ จะขายหุ้นกู้ 2,500 ล้านบาท อายุ 10 ปี อัตราดอกเบี้ย 5.5% ต่อปี เพื่อนำมาใช้ในการขยายธุรกิจ